Max-Havelaar-Stiftung
D Max Havelaar-Stiftig isch en Organisazioon i dr Schwiiz. Si git sönige Handelsprodukt iires Qualitätssigel, wo nach de Regle vom faire Handel produziert und ustuuscht wäärde. Es isch e Non-Profit-Organisazioon.

Gschicht 
Der Name vo dr Organisazioon chunt vom Roman Max Havelaar oder die Kaffeeversteigerungen der Niederländischen Handels-Gesellschaft, wo der holändisch Autoor Eduard Douwes Dekker anne 1860 gschribe het.

Di Stiftig isch anne 1992 nach em Vorbild von ere holändischen Iniziative entstande. Dr Schwiizer Organisazioon iiri Gründer sind s Hilfswäärch Brot für alle, d Caritas Schweiz, s Faschtenopfer, d Heks, d Helvetas und d Swissaid.

D Stiftig luegt uf d Qualitätsstandard, wo d Organisazioon Fairtrade International beschrybt. So wott si de Puuren und Arbeiter i dr Dritte Wält hälfe. Es goot au drum, der Bio-Landwirtschaft uf dr Wält e bessere Platz z gää und d Natur und d Umwält z schoone.

Es eigets Zyl vo Max Havelaar isch es, de Lüüt und Konsumänte i de weschtliche Länder z zeige wie faire Handel funkzioniert und wie wichtig ass er isch. Drfüür truckt men e bsundere Fairtrade-Code uf d Verpackige, wo me de Chöiffer im Internet drmit gnaui Informazioone zum Produkt git. Anne 2014 isch der Umsatz vo Fairtrade-Produkt i dr Schwiiz scho uf fasch e halbi Milliarde Franke choo, im Joor 2018 uf fasch gnau achthundert Milioone Franke.

Zeerscht het d Max Havelaar-Stiftig ufe rächt Handel vom Kafi gluegt. Es isch e Zyt lang für ganz vill chlyni Kafibuure i den Entwickligsländer chuum me möglich gsi, drvoo z lääbe.

Produkt mit em Max-Havelaar-Label 
Bis anne 2015 het d Stiftig mit iirem Logo es paar Produkt vo dene Sorte zertifiziert:

 Ananas
 Avocado
 Banane
 Bauele
 Blueme und anderi Pflanze
 Gwürz
 Fruchtsaft
 Guld
 Hungg
 Kafi
 Ryys
 Quinoa
 Schoggi und Gaggoo
 Tee
 Tröchneti Frücht und Nüss
 Rohrzucker

Sider het me no drzue gnoo:

 Gmües
 Ööl
 Bäll für verschideni Sportarte
 Milchprodukt

Weblink 
 d Websyte vo dr Max-Havelaar-Stiftig
 d Websyte vo der holändischen Organisazioon Fairtrade Max Havelaar

Fuessnote 

Stifdig
Schwizer Organisation
Handel